作者：汪元量
词牌/韵律：锦瑟清商引

paragraphs: 玉窗夜静月流光。
拂鸳弦、先奏清商。
天外塞鸿飞呼，群夜渡潇湘。
风回处，戛玉铿金，翩翩作新势，声声字字，历历锵锵。
忽低颦有恨，此意极凄凉。
炉香帘栊正清洒，转调促柱成行。
机籁杂然鸣素手，击碎琳琅。
翠云深梦里昭阳。
此心长。
回顾穷阴绝漠，片影悠扬。
那昭君更苦，香泪湿红裳。